Projektas

**JURBARKO RAJONO SAVIVALDYBĖS TARYBA**

|  |
| --- |
| SPRENDIMAS **DĖL JURBARKO R. VELIUONOS ANTANO IR JONO JUŠKŲ GIMNAZIJOS NUOSTATŲ PATVIRTINIMO** |
|  |
| Jurbarkas |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 1 punktu bei 4 dalimi, 6 straipsnio 2 ir 5 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Mokymo nuotoliniu ugdymo proceso organizavimo kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl mokymo nuotoliniu ugdymo proceso organizavimo būdu kriterijų aprašo patvirtinimo“, ir atsižvelgdama į Jurbarko r. Veliuonos Antano ir Jono Juškų gimnazijos 2021 m. birželio 10 d. raštą Nr. IS-62 „Dėl gimnazijos nuostatų“, Jurbarko rajono savivaldybės taryba nusprendžia:

1. Patvirtinti Jurbarko r. Veliuonos Antano ir Jono Juškų gimnazijos nuostatus (pridedama).
2. Įgalioti Jurbarko r. Veliuonos Antano ir Jono Juškų gimnazijos direktorę Rasą Birmanaitę pasirašyti pakeistus Jurbarko r. Veliuonos Antano ir Jono Juškų gimnazijos nuostatus ir įpareigoti iki 2021 m. liepos 10 d. pateikti juos įregistruoti Juridinių asmenų registre.
3. Pripažinti netekusiu galios Jurbarko rajono savivaldybės tarybos 2019 m. gegužės 30 d. sprendimu Nr. T2-182 „Dėl Jurbarko r. Juodaičių pagrindinės mokyklos reorganizavimo, prijungiant ją prie Jurbarko r. Veliuonos Antano ir Jono Juškų gimnazijos, reorganizavimo sąlygų aprašo ir Jurbarko r. Veliuonos Antano ir Jono Juškų gimnazijos nuostatų patvirtinimo“ 4 punktą nuo naujų gimnazijos nuostatų įregistravimo Juridinių asmenų registre dienos.
4. Paskelbti šį sprendimą Teisės aktų registre ir Jurbarko rajono savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras |  |

Vizos:

Administracijos direktorius R. Bastys

Teisės ir civilinės metrikacijos skyriaus vedėja R. Vančienė

Tarybos ir mero sekretoriato teisininkė A. Tamošaitytė

Dokumentų ir viešųjų ryšių skyriaus vyr. specialistas A. Gvildys

Parengė

Jolita Jablonskienė, tel. (8 447) 70 190, el. p.

PATVIRTINTA

Jurbarko rajono savivaldybės tarybos

2021 m. birželio d.

sprendimu Nr. T2-

**JURBARKO R. VELIUONOS ANTANO IR JONO JUŠKŲ GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Jurbarko r. Veliuonos Antano ir Jono Juškų gimnazijos nuostatai reglamentuoja Jurbarko r. Veliuonos Antano ir Jono Juškų gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, Gimnazijos buveinę, grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritis, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Gimnazijos turtą, lėšas, jų naudojimo tvarką ir finansinės veiklos kontrolę, Gimnazijos veiklos priežiūrą, reorganizavimo, likvidavimo ar pertvarkymo tvarką.

2. Gimnazijos oficialus pavadinimas – Jurbarko r. Veliuonos Antano ir Jono Juškų gimnazija, trumpasis pavadinimas – Veliuonos Antano ir Jono Juškų gimnazija. Gimnazija įregistruota Juridinių asmenų registre, juridinio asmens kodas 190919036.

3. Gimnazijos įsteigimo data – 1579 m. (pagrįsta istoriniais šaltiniais).

4. Gimnazijos teisinė forma – biudžetinė įstaiga, priklausomybė – savivaldybės.

5. Gimnazijos savininkas – Jurbarko rajono savivaldybė, kodas 188713933, adresas – Dariaus ir Girėno g. 96, LT–74187 Jurbarkas.

6. Gimnazijos savininko teises ir pareigas įgyvendinanti institucija – Jurbarko rajono savivaldybės taryba, kuri vykdo Lietuvos Respublikos biudžetinių įstaigų, Lietuvos Respublikos švietimo ir kituose įstatymuose bei šiuose nuostatuose jos kompetencijai priskirtus įgaliojimus.

7. Gimnazijos buveinė – Dariaus ir Girėno g. 22, Veliuonos mstl., LT–74440 Jurbarko r.

8. Gimnazijos grupė – bendrojo ugdymo mokykla, kurios:

8.1. tipas – gimnazija;

8.2. pagrindinė paskirtis – organizuoti ir vykdyti ugdymo procesą mokiniams (vaikams) pagal ikimokyklinio ugdymo programą, priešmokyklinio ugdymo programą, pradinio ugdymo programą, pagrindinio ugdymo programą ir vidurinio ugdymo programą bei suteikti pradinį, pagrindinį ir vidurinį išsilavinimą;

8.3. mokymo kalba – lietuvių;

8.4. mokymosi formos – grupinio ir pavienio:

8.4.1. grupinio mokymosi forma įgyvendinama kasdieniu ir (ar) nuotoliniu mokymo proceso organizavimo būdais;

8.4.2. pavienio mokymosi forma įgyvendinama savarankišku, nuotoliniu ir (ar) ugdymosi šeimoje mokymo proceso organizavimo būdais.

9. Gimnazija vykdo ikimokyklinio, priešmokyklinio, pradinio, pagrindinio, vidurinio ugdymo ir neformaliojo vaikų švietimo programas.

10. Gimnazijos skyrius, turintis kitą buveinę: Jurbarko r. Veliuonos Antano ir Jono Juškų gimnazijos Juodaičių skyrius:

10.1. įsteigimo data – 2019 m. rugpjūčio 30 d.;

10.2. buveinė – Mokyklos g. 23, Juodaičių k., Juodaičių sen., LT–74379 Jurbarko r.

11. Gimnazija yra viešasis juridinis asmuo, veikiantis kaip biudžetinė įstaiga, galintis turėti skyrių, turintis antspaudą su valstybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką, numatyta tvarka įgytą paramos gavėjo statusą ir galintis gauti paramą, savo veiklą grindžiantis Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, kitais teisės aktais ir šiais gimnazijos nuostatais.

**II SKYRIUS**

**GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

12. Gimnazijos veiklos sritis – švietimas.

13. Gimnazijos švietimo veiklos rūšys (pagal Ekonominės veiklos rūšių klasifikatorių, patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr.DĮ-226):

13.1. pagrindinė veiklos rūšis – vidurinis ugdymas, kodas 85.31.20.

13.2. kitos veiklos rūšys:

13.2.1. ikimokyklinio amžiaus vaikų ugdymas, kodas 85.10.10;

13.2.2. priešmokyklinio amžiaus vaikų ugdymas, kodas 85.10.20;

13.2.3. pradinis ugdymas, kodas 85.20;

13.2.4. pagrindinis ugdymas, kodas 85.31.10;

13.2.5. kultūrinis švietimas, kodas 85.52;

13.2.6. kitas, niekur nepriskirtas, švietimas, kodas 85.59;

13.2.7. švietimui būdingų paslaugų veikla, kodas 85.60.

13.3. kitos ne švietimo veiklos rūšys:

13.3.1. nuosavo arba nekilnojamojo turto nuoma ir eksploatavimas, kodas 68.20;

13.3.2. bibliotekų ir archyvų veikla, kodas 91.01;

13.3.3. muziejų veikla, kodas 91.02;

13.3.4. vaikų poilsio stovyklų ir ekskursijų organizavimo veikla, kodas 55.20.20.

14. Gimnazijos veiklos tikslas – – užtikrinti kokybišką ikimokyklinį, priešmokyklinį, pradinį, pagrindinį ir vidurinį ugdymą, plėtoti dvasines, intelektines ir fizines asmens galias, ugdyti kūrybingą ir atsakingą pilietį, įgijusį bendrųjų ir esminių dalykinių kompetencijų, būtinų sėkmingai socialinei integracijai, tolimesniam mokymuisi, profesinei karjerai ir savarankiškam gyvenimui.

15. Gimnazijos uždaviniai:

15.1. teikti mokiniams kokybišką ikimokyklinį, priešmokyklinį ugdymą, pradinį, pagrindinį ir vidurinį išsilavinimą;

15.2. tenkinti mokinių pažinimo, lavinimosi ir saviraiškos poreikius;

15.3. teikti mokiniams pedagoginę psichologinę, socialinę, informacinę ir kt. pagalbą;

15.4. ugdyti bendravimo, bendradarbiavimo ir komandinio darbo įgūdžius;

15.5. užtikrinti sveiką ir saugią mokymo(-si) aplinką.

16. Vykdydama jai pavestus uždavinius Gimnazija:

16.1. vadovaudamasi Lietuvos Respublikos švietimo, mokslo ir sporto ministro patvirtintomis Bendrosiomis programomis, atsižvelgdama į vietos ir Gimnazijos bendruomenės reikmes, mokinių ugdymo(-si) poreikius ir interesus, mokinių pasiekimų ir pažangos vertinimo ugdymo procese informaciją, Gimnazijos veiklos įsivertinimo ir išorinio vertinimo duomenis, konkretina ir individualizuoja ugdymo turinį;

16.2. rengia ikimokyklinio, priešmokyklinio, pradinio, pagrindinio ir vidurinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas;

16.3. vykdo ikimokyklinio, priešmokyklinio, pradinio, pagrindinio ir vidurinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą;

16.4. vykdo pagrindinio ugdymo pasiekimų patikrinimą ir brandos egzaminus Lietuvos Respublikos švietimo, mokslo ir sporto ministro nustatyta tvarka;

16.5. dalyvauja Nacionaliniuose mokinių ugdymo pasiekimų tyrimuose ir įgyvendina juos teisės aktų nustatyta tvarka;

16.6. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

16.7. teikia informacinę, psichologinę, socialinę pedagoginę, specialiąją pedagoginę, specialiąją pagalbą, koordinuotas paslaugas šeimai, profesinį orientavimą bei minimalios priežiūros priemones;

16.8. įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka;

16.9. organizuoja mokinių ir jų tėvų (globėjų, rūpintojų) kultūrinį švietimą;

16.10. sudaro sąlygas darbuotojams tobulinti kvalifikaciją, dalintis gerąja patirtimi;

16.11. užtikrina sveiką, saugią mokymosi ir darbo aplinką;

užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

16.12. kuria ugdymo turiniui įgyvendinti reikiamą materialinę bazę vadovaudamasi Lietuvos Respublikos švietimo, mokslo ir sporto ministro patvirtintais Švietimo aprūpinimo standartais;

16.13. organizuoja mokinių maitinimą ir pavėžėjimą;

16.14. atlieka Gimnazijos veiklos kokybės įsivertinimą;

16.15. užtikrina atvirumą vietos bendruomenei;

16.16. viešai skelbia informaciją apie Gimnazijos veiklą Lietuvos Respublikos švietimo, mokslo ir sporto ministro nustatyta tvarka;

16.17. atlieka kitas Lietuvos Respublikos įstatymų ir kitų teisės aktų nustatytas funkcijas.

17. Gimnazija išduoda mokymosi pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

**GIMNAZIJOS TEISĖS IR PAREIGOS**

18. Gimnazija, įgyvendindama jai pavestus tikslą ir uždavinius, atlikdama jai priskirtas funkcijas, turi teisę:

18.1. parinkti mokymo metodus ir mokymosi veiklos būdus;

18.2. kurti naujus ugdymo(-si), mokymo(-si) modelius, užtikrinančius geros kokybės išsilavinimą;

18.3. bendradarbiauti su savo veiklai įtakos turinčiais fiziniais ir juridiniais asmenimis;

18.4. įstatymų nustatyta tvarka jungtis į asociacijas, dalyvauti jų veikloje;

18.5. vykdyti šalies ir tarptautinius švietimo projektus;

18.6. teikti investicinių projektų paraiškas Europos Sąjungos finansinei paramai gauti;

18.7. gauti paramą Lietuvos Respublikos labdaros ir paramos įstatymo nustatyta tvarka;

18.8. naudotis kitomis Lietuvos Respublikos švietimo įstatymo ir kitų teisės aktų suteiktomis teisėmis.

19. Gimnazija, siekdama numatyto tikslo ir įgyvendindama jai pavestus uždavinius, privalo kokybiškai atlikti jai paskirtas funkcijas, teikti kokybiškas paslaugas, sudaryti mokiniams higienos normas atitinkančias ugdymosi sąlygas, vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

20. Gimnazijos veikla organizuojama pagal Gimnazijos direktoriaus patvirtintą:

20.1. strateginį planą, kuriam yra pritarusi Gimnazijos taryba ir Jurbarko rajono savivaldybės vykdomoji institucija ar jos įgaliotas asmuo;

20.2. metinį veiklos planą, kuriam yra pritarusi Gimnazijos taryba;

20.3. ugdymo planą, kuriam yra pritarusi Gimnazijos taryba ir suderinusi Jurbarko rajono savivaldybės vykdomoji institucija ar jos įgaliotas asmuo.

21. Gimnazijai vadovauja direktorius, kurį viešo konkurso būdu į pareigas penkeriems metams skiria ir iš jų atleidžia Jurbarko rajono savivaldybės meras Lietuvos Respublikos vietos savivaldos ir Švietimo įstatymų nustatyta tvarka.

22. Gimnazijos direktorius tiesiogiai pavaldus Jurbarko rajono savivaldybės Merui ir atskaitingas Jurbarko rajono savivaldybės tarybai.

23. Gimnazijos direktorius:

23.1. organizuoja Gimnazijos darbą, kad būtų įgyvendintas Gimnazijos tikslas ir atliekamos nustatytos funkcijos, užtikrina Lietuvos Respublikos įstatymų ir kitų teisės aktų, Gimnazijos nuostatų laikymąsi, tinkamą funkcijų atlikimą;

23.2. inicijuoja ir organizuoja Gimnazijos strateginio plano, metinio veiklos plano, ugdymo plano, švietimo programų rengimą, juos tvirtina, vadovauja jų vykdymui;

23.3. tvirtina Gimnazijos vidaus struktūrą ir pareigybių sąrašą, neviršydamas nustatyto didžiausio leistino pareigybių skaičiaus;

23.4. nustatyta tvarka skiria ir atleidžia darbuotojus, tvirtina jų pareigybių aprašymus, atlieka kitas su darbo santykiais susijusias funkcijas teisės aktų nustatyta tvarka;

23.5. pagal kompetenciją leidžia įsakymus ir kontroliuoja jų vykdymą;

23.6. sudaro komisijas, darbo grupes;

23.7. užtikrina informacijos viešinimą apie Gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokytojų kvalifikaciją, svarbiausius Gimnazijos išorinio vertinimo rezultatus, Gimnazijos bendruomenės tradicijas ir pasiekimus laikantis Lietuvos Respublikos asmens duomenų teisinės apsaugos įstatymo nuostatų;

23.8. užtikrina bendradarbiavimu grįstus santykius, demokratinį Gimnazijos valdymą, mokytojo etikos normų laikymąsi, skaidriai priima sprendimus, bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

23.9. užtikrina asmens duomenų teisinę apsaugą, teikiamų ataskaitų rinkinių ir statistinių ataskaitų teisingumą;

23.10.nustato Gimnazijos darbuotojams metines užduotis, atlieka pasiektų rezultatų vertinimą;

23.11. inicijuoja Gimnazijos savivaldos institucijų sudarymą ir skatina jų veiklą;

23.12. rūpinasi intelektiniais, materialiniais, finansiniais, informaciniais ištekliais, užtikrina optimalų jų valdymą ir naudojimą;

23.13. analizuoja Gimnazijos veiklos ir valdymo išteklių būklę ir atsako už įstaigos veiklos rezultatus;

23.14. užtikrina racionalų lėšų ir turto naudojimą, veiksmingą Gimnazijos vidaus kontrolės sistemos sukūrimą, jos veikimą ir tobulinimą;

23.15. už mokinio elgesio normų pažeidimą gali skirti mokiniui drausmines auklėjamojo poveikio priemones, nustatytas Vaiko teisių apsaugos pagrindų įstatyme;

23.16. Vaiko minimalios ir vidutinės priežiūros įstatymo nustatyta tvarka kreipiasi į Savivaldybės administracijos direktorių dėl minimalios ir vidutinės priežiūros priemonių vaikui skyrimo;

23.17. atlieka kitas teisės aktuose ir Gimnazijos direktoriaus pareigybės aprašyme nustatytas funkcijas.

**V SKYRIUS**

**GIMNAZIJOS SAVIVALDA**

24. Gimnazijoje veikia šios savivaldos institucijos: Gimnazijos taryba, Mokytojų taryba, Mokinių parlamentas, Tėvų komitetas.

25. Gimnazijos taryba – aukščiausioji Gimnazijos savivaldos institucija, atstovaujanti Gimnazijos mokiniams, mokytojams, tėvams (globėjams, rūpintojams) ir vietos bendruomenei.

26. Gimnazijos tarybai lygiomis dalimis atstovauja 5 pedagoginiai darbuotojai, 5 mokiniai, 5 tėvai (globėjai, rūpintojai).

27. Gimnazijos 4 (keturis) pedagoginius darbuotojus ir Juodaičių skyriaus 1 (vieną) pedagoginį darbuotoją į Gimnazijos tarybą renka Mokytojų taryba pasirinktu (slaptu ar atviru) balsavimo būdu.

28. Gimnazijos 5 (penkis) mokinius iš I–IV gimnazijos klasių deleguoja Mokinių parlamentas.

29. Gimnazijos 5 tėvus (globėjus, rūpintojus), nedirbančius Gimnazijoje, į Gimnazijos tarybą deleguoja Tėvų komitetas.

30. Gimnazijos taryba renkama dvejiems metams.

31. Gimnazijos tarybos pirmininkas, jo pavaduotojas ir sekretorius renkami slaptu ar atviru balsavimu pirmajame tarybos posėdyje. Gimnazijos direktorius negali būti tarybos pirmininkas. Posėdis yra teisėtas, jei jame dalyvauja ne mažiau kaip du trečdaliai visų jos narių.

32. Gimnazijos tarybos posėdžio nutarimai priimami dalyvaujančiųjų balsų dauguma. Nutarimus, kurie prieštarauja Gimnazijos veiklą reglamentuojantiems dokumentams, Gimnazijos direktorius prašo svarstyti iš naujo.

33. Posėdžius organizuoja Gimnazijos tarybos pirmininkas. Tarybos posėdį gali inicijuoti ir Gimnazijos administracija. Tarybos posėdžiai kviečiami ne rečiau kaip 3 kartus per metus. Prireikus gali būti sušauktas neeilinis Gimnazijos tarybos posėdis.

34. Gimnazijos direktorius, jei jis neišrinktas Gimnazijos tarybos nariu, turi teisę dalyvauti tarybos posėdžiuose be teisės balsuoti. Į tarybos posėdžius gali būti kviečiami socialiniai partneriai, Gimnazijos rėmėjai ar kiti asmenys.

35. Gimnazijos taryba už veiklą atsiskaito ją rinkusiems Gimnazijos bendruomenės nariams.

36. Gimnazijos taryba atlieka šias funkcijos:

36.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

36.2. suderina Gimnazijos strateginį planą, Gimnazijos metinį veiklos planą, Gimnazijos ugdymo planą, Gimnazijos nuostatus, Gimnazijos darbo tvarkos taisykles, kitus Gimnazijos veiklą reglamentuojančius dokumentus, teikiamus Gimnazijos direktoriaus;

36.3. teikia siūlymus dėl Gimnazijos darbo tobulinimo, saugių mokymosi ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;

36.4. išklauso Gimnazijos metinės veiklos ataskaitas ir teikia siūlymus Gimnazijos direktoriui dėl veiklos tobulinimo;

36.5. svarsto Gimnazijos pedagoginių darbuotojų, tėvų (globėjų), mokinių savivaldos institucijos ar bendruomenės narių iniciatyvas ir teikia siūlymus Gimnazijos direktoriui;

36.6. deleguoja atstovus į Gimnazijos Mokytojų ir pagalbos mokiniui specialistų atestacijos ir viešo konkurso laisvai Gimnazijos direktoriaus vietai užimti komisijas;

36.7. aptaria siūlymus dėl vadovėlių ir mokymo priemonių užsakymo;

36.8. priima nutarimus kitais, teisės aktų nustatytais ar Gimnazijos direktoriaus teikiamais, klausimais.

37. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Gimnazijos direktorius, direktoriaus pavaduotojai ugdymui, visi Gimnazijoje ir Juodaičių skyriuje dirbantys mokytojai, švietimo pagalbą teikiantys specialistai, bibliotekininkai ir kiti ugdymo procese dalyvaujantys darbuotojai.

38. Mokytojų tarybai vadovauja Gimnazijos direktorius.

39. Mokytojų tarybos sekretorius renkamas vieneriems metams atviru balsavimu balsų dauguma.

40. Mokytojų tarybos posėdžiai organizuojami prasidedant ir baigiantis mokslo metams, taip pat ne rečiau kaip vieną kartą per pusmetį.

41. Prireikus gali būti kviečiamas neeilinis Mokytojų tarybos posėdis. Į posėdžius pagal poreikį gali būti kviečiami kitų Gimnazijos savivaldos institucijų atstovai.

42. Posėdis yra teisėtas, jei jame dalyvauja ne mažiau kaip du trečdaliai tuo metu dirbančių Mokytojų tarybos narių. Posėdžius kviečia tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios.

43. Mokytojų tarybos nutarimai priimami dalyvaujančių tarybos narių balsų dauguma. Jei balsai pasiskirsto po lygiai, sprendžiamasis balsas priklauso Mokytojų tarybos pirmininkui.

44. Mokytojų taryba:

44.1. aptaria praktinius švietimo įgyvendinimo klausimus, mokinių mokymosi rezultatus, pedagoginės veiklos tobulinimo būdus, Gimnazijos veiklos kokybės įsivertinimo rezultatus;

44.2. teikia siūlymus dėl Gimnazijos strateginio plano, metinio veiklos plano, ugdymo planų įgyvendinimo, mokinių pažangos ir pasiekimų vertinimo tobulinimo;

44.3. priima sprendimus dėl mokinių į aukštesnę klasę kėlimo;

44.4. analizuoja mokinių sveikatos, socialinės paramos, mokymosi, prevencinės veiklos, mitybos, saugos klausimus;

44.5. deleguoja atstovus į Gimnazijos tarybą, Mokytojų ir pagalbos mokiniui specialistų atestacijos komisiją;

44.6. priima nutarimus kitais, teisės aktų nustatytais ar Gimnazijos direktoriaus teikiamais, klausimais.

45. Mokinių parlamentas – aukščiausia mokinių savivaldos institucija, renkama vieneriems metams. Mokinių parlamentą sudaro Gimnazijos 5–8 (iš kiekvienos klasės po vieną), I–IV gimnazijos (iš kiekvienos klasės po du) klasių atstovai išrinkti klasių mokinių susirinkimuose slaptu ar atviru balsavimu.

46. Mokinių parlamento pirmininkas, jo pavaduotojas renkami vieneriems metams slaptu ar atviru balsavimu balsų dauguma pirmajame parlamento posėdyje.

47. Mokinių parlamento posėdžius kviečia pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios.

48. Mokinių parlamento posėdis ir jame pririmti nutarimai yra teisėti, jei jame dalyvauja ne mažiau kaip du trečdaliai visų narių. Nutarimai priimami dalyvaujančių parlamento narių balsų dauguma.

49. Mokinių parlamentas apie savo veiklą atsiskaito visuotiniame mokinių susirinkime mokslo metų pabaigoje.

50. Mokinių parlamentas:

50.1. inicijuoja ir padeda organizuoti Gimnazijos renginius, akcijas, vykdyti prevencines programas;

50.2. teikia siūlymus dėl ugdymo organizavimo, neformaliojo vaikų švietimo, socialinės veiklos;

50.3. deleguoja atstovus į Gimnazijos tarybą, atstovauja mokinių interesams savivaldos institucijose;

50.4. rūpinasi drausmės ir tvarkos palaikymu Gimnazijoje;

50.5. dalyvauja rengiant Gimnazijos veiklą reglamentuojančius dokumentus;

50.6. bendradarbiauja su Gimnazijos administracija, kitomis savivaldos institucijomis, socialiniais partneriais, kitų mokyklų mokinių savivaldos institucijomis;

50.7. Mokinių parlamento veiklą koordinuoja direktoriaus pavaduotojas ugdymui, veiklai vadovauja Mokinių parlamento pirmininkas;

51. Tėvų komitetas – savivaldos institucija, kuri atstovauja tėvų (globėjų) interesams Gimnazijoje.

52. Tėvų komitetą sudaro Gimnazijos ikimokyklinio ir priešmokyklinio ugdymo grupių (klasių) tėvų komitetų pirmininkai ir 2 (du) Juodaičių skyriaus ugdytinių (mokinių) tėvų (1 (vienas) iš ikimokyklinio ugdymo ir priešmokyklinio ugdymo grupių bei 1 (vienas) iš 1–4 klasių (vienas) atstovai išrinkti grupių (klasių) tėvų susirinkimuose atviru balsavimu balsų dauguma.

53. Tėvų komiteto pirmininkas, jo pavaduotojas ir sekretorius renkami vieneriems metams atviru balsavimu balsų dauguma pirmajame komiteto posėdyje.

54. Gimnazijos darbuotojai, kurių vaikai mokosi Gimnazijoje, į Tėvų komitetą renkami gali būti, pirmininku ir pavaduotoju – negali.

55. Tėvų komiteto posėdžius kviečia pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios.

56. Tėvų komiteto posėdis ir jame pririmti nutarimai yra teisėti, jei jame dalyvauja ne mažiau kaip du trečdaliai visų narių. Nutarimai priimami dalyvaujančių komiteto narių balsų dauguma.

57. Tėvų komiteto nariai apie savo veiklą atsiskaito visuotiniame tėvų susirinkime.

58. Tėvų komitetas:

58.1. telkia tėvus ir koordinuoja grupių (klasių) Tėvų komitetų veiklą įgyvendinant gimnazijos tikslus bei uždavinius, sprendžiant iškilusias problemas;

58.2. teikia siūlymus gimnazijos administracijai dėl ugdomojo proceso, neformaliojo vaikų švietimo veiklos organizavimo;

58.3. domisi sveikų ir saugių mokymosi sąlygų sudarymu, mokinių maitinimu, pavėžėjimu, žalingų įpročių prevencija;

58.4. deleguoja tėvų atstovus į Gimnazijos tarybą.

59. Gimnazijoje gali būti klasių tėvų komitetai, kuriuos renka klasės mokinių tėvai. Šie komitetai planuoja klasės tėvų susirinkimus, padeda kurti edukacinę aplinką, organizuoti klasės renginius ir išvykas bei sprendžia iškilusias organizacines problemas.

60. Gimnazijoje veikia Metodinė taryba ir metodinės grupės.

61. Metodinė taryba sudaroma vieneriems metams iš Gimnazijoje veikiančių metodinių grupių pirmininkų. Metodinei tarybai vadovauja gimnazijos direktoriaus pavaduotojas ugdymui.

62. Metodinė taryba:

62.1. nustato mokytojų metodinės veiklos prioritetus;

62.2. koordinuoja Gimnazijoje veikiančių metodinių grupių veiklą, siekdama ugdymo dermės, tęstinumo ir kokybės užtikrinimo;

62.3. dalyvauja ir teikia siūlymus, planuojant ugdymo turinį, ugdymo proceso aprūpinimą, ugdymo kokybę ir pedagoginių inovacijų diegimą;

62.4. aptaria mokytojų kvalifikacijos tobulinimo poreikius, nustato jos prioritetus;

62.5. inicijuoja mokytojų bendradarbiavimą, gerosios pedagoginės patirties sklaidą, bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis;

62.6. prireikus vertina mokytojų metodinius darbus ir praktinę veiklą.

63. Metodinės grupės sudaromos pagal ugdymo koncentrą, dalyką, dalykų bloką ar laikinai tam tikrai pedagoginei problemai spręsti.

64. Metodinei grupei vadovauja atviru balsavimu balsų dauguma dvejiems metams išrinktas pirmininkas, kuris organizuoja grupės veiklą.

65. Metodinė grupė:

65.1. planuoja ugdymo turinį, aptaria mokinių mokymosi poreikius ir susitaria dėl mokomųjų dalykų, dalykų modulių, pasirenkamųjų dalykų pasiūlos;

65.2. atrenka, integruoja ir derina mokomųjų dalykų mokymo turinį;

65.3. tariasi dėl mokomųjų dalykų planų rengimo principų ir tvarkos;

65.4. parenka vadovėlius ir mokymo priemones, aptaria jų naudojimą;

65.5. nagrinėja mokinių ugdymo sėkmingumą, jų pasiekimus;

65.6. susitaria dėl mokinių pasiekimų ir pažangos vertinimo būdų;

65.7. dalyvauja diagnozuojant mokinių pasiekimus;

65.8. konsultuojasi tarpusavyje ir su švietimo pagalbos specialistais dėl mokinių, turinčių specialiųjų ugdymosi poreikių, ugdymo bendrosiose klasėse, pedagoginių problemų sprendimo būdų ir darbo metodikos;

65.9. dalijasi gerąja patirtimi, keičiasi informacija ir bendradarbiauja su kitomis metodinėmis grupėms, teikia siūlymus Metodinei tarybai dėl ugdymo turinio formavimo ir ugdymo organizavimo gerinimo.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

66. Gimnazijos darbuotojai į darbą priimami ir atleidžiami Lietuvos Respublikos darbo kodekso ir kitų teisės aktų nustatyta tvarka.

67. Gimnazijos darbuotojų darbo užmokestis skaičiuojamas ir mokamas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Gimnazijos darbuotojų darbo apmokėjimo tvarkos aprašu, suderintu su darbuotojų atstovais ir patvirtintu Gimnazijos direktoriaus.

68. Gimnazijos švietimo pagalbą teikiantys specialistai ir mokytojai atestuojami ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖ**

**VEIKLOS KONTROLĖ IR GIMNAZIJOS VEIKLOS PRIEŽIŪRA**

69. Gimnazija patikėjimo teise valdo, disponuoja Jurbarko rajono savivaldybės patikėjimo teise perduotą turtą: priskirtą žemę, savivaldybės pastatus, inventorių transportą, mokymo priemones ir kita Lietuvos Respublikos ir kitų teisės aktų bei Jurbarko rajono savivaldybės tarybos nustatyta tvarka.

70. Gimnazijos lėšų šaltiniai:

70.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Jurbarko rajono savivaldybės biudžeto lėšos, skiriamos pagal patvirtintas sąmatas;

70.2. pajamos už teikiamas paslaugas;

70.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

70.4. kitos teisėtu būdu įgytos lėšos.

71. Gimnazijos lėšos naudojamos teisės aktų nustatyta tvarka.

72. Gimnazija buhalterinę apskaitą organizuoja ir finansinę atskaitomybę tvarko Lietuvos Respublikos teisės aktų nustatyta tvarka.

73. Gimnazijos finansinė veikla kontroliuojama Lietuvos Respublikos teisės aktų nustatyta tvarka.

74. Gimnazijos veiklos priežiūrą atlieka Jurbarko rajono savivaldybės administracija teisės aktų nustatyta tvarka, prireikus pasitelkiant išorinius vertintojus.

**VIII SKYRIUS**

**BAIGIAMOSIOS NUOSTATOS**

75. Gimnazija turi interneto svetainę (www.veliuona.jurbarkas.lm.lt), atitinkančią teisės aktų nustatytus reikalavimus, kurioje skelbiami vieši pranešimai ir Lietuvos Respublikos švietimo įstatymu nustatyta informacija visuomenei apie Gimnazijos veiklą.

76. Gimnazijos nuostatus, jų pakeitimus, papildymus pritarus Gimnazijos tarybai, tvirtina Jurbarko rajono savivaldybės taryba ar jos įgaliota institucija.

77. Gimnazijos nuostatai keičiami ir papildomi Jurbarko savivaldybės, Gimnazijos direktoriaus ar Gimnazijos tarybos iniciatyva.

78. Gimnazijos skyriai steigiami ir jų veikla nutraukiama Jurbarko rajono savivaldybės tarybos sprendimu.

79. Gimnazija reorganizuojama, pertvarkoma ar likviduojama Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Jurbarko r. Veliuonos Antano ir Jono Juškų gimnazijos

tarybos 2021 m. birželio 7 d. posėdžio

protokolo Nr.M1-5 nutarimu

JURBARKO RAJONO SAVIVALDYBĖS ADMINISTRACIJOS

ŠVIETIMO, KULTŪROS IR SPORTO SKYRIUS

AIŠKINAMASIS RAŠTAS

**PRIE JURBARKO RAJONO SAVIVALDYBĖS TARYBOS SPRENDIMO**

**„DĖL JURBARKO R. VELIUONOS ANTANO IR JONO JUŠKŲ GIMNAZIJOS NUOSTATŲ PATVIRTINIMO“**

**projekto**

{$WDATA}

Jurbarkas

|  |
| --- |
| ***1. Parengto projekto tikslai ir uždaviniai.*** |
| Patvirtinti Jurbarko r. Veliuonos Antano ir Jono Juškų gimnazijos nuostatus, įteisinant juose ugdymo (ugdymosi) šeimoje ir nuotolinio mokymo būdus, atnaujinti kitus punktus bei įstaigos veiklos reglamentavimo nuostatas. |
| ***2. Kaip šiuo metu yra sureguliuoti projekte aptarti klausimai.*** |
| Gimnazijos veikla organizuojama vadovaujantis Jurbarko rajono savivaldybės tarybos 2019 m. gegužės 30 d. sprendimu Nr. T2-182 „Dėl Jurbarko r. Juodaičių pagrindinės mokyklos reorganizavimo, prijungiant ją prie Jurbarko r. Veliuonos Antano ir Jono Juškų gimnazijos, reorganizavimo sąlygų aprašo ir Jurbarko r. Veliuonos Antano ir Jono Juškų gimnazijos nuostatų patvirtinimo“ 4 punktu patvirtintais Jurbarko r. Veliuonos Antano ir Jono Juškų gimnazijos nuostatais. Minėto teisės akto dalis, t. y. punktas, kuriuo patvirtinti nuostatai, bus pripažintas netekusiu galios.  Vadovaujantis Mokymo nuotoliniu ugdymo proceso organizavimo kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl mokymo nuotoliniu ugdymo proceso organizavimo būdu kriterijų aprašo patvirtinimo“, mokyklos, ketinančios vykdyti mokymą nuotoliniu ugdymo proceso organizavimo būdu, pateikė prašymą bei užpildytą kriterijų lentelę, Savivaldybės administracijos Švietimo, kultūros ir sporto skyrius įvertino pateiktus dokumentus ir parengė mokyklos atitikties nustatytiems reikalavimams pažymą. Nustatyta, kad gimnazija atitiko mažiau nei 2/3 nustatytų reikalavimų ir organizuoti ugdymą nuotoliniu būdu negali.  Gimnazija buvo informuota, kad atitinka mažiau nei 2/3 nustatytų kriterijų ir turi įsivertinti įstaigos galimybes organizuoti ugdymo procesą nuotoliniu ugdymo proceso organizavimo būdu, pasiekti iš dalies įvertintų kriterijų atitiktį nustatytiems reikalavimams, imtis priemonių, kad daugiau nei 2/3 kriterijų atitiktų nustatytus reikalavimus ir iki nustatyto termino pateikti Švietimo, kultūros ir sporto skyriui užpildytą klausimyną. Pakartotinai įvertinus pateiktus duomenis, nustatyta, kad gimnazija atitinka daugiau nei 2/3 nustatytų kriterijų ir organizuoti ugdymą nuotoliniu būdu gali.  Šiuo metu galimybė organizuoti ugdymą nuotoliniu būdu numatyta gimnazijos ugdymo plane, tačiau vadovaujantis Mokymo nuotoliniu ugdymo proceso organizavimo kriterijų aprašu ši nuostata turi būti teisiškai patvirtinta švietimo įstaigos nuostatuose. |
| ***3. Kokių pozityvių rezultatų laukiama.*** |
| Gimnazijos nuostatai atitiks galiojančių teisės aktų reikalavimus, nuostatuose bus įteisintas ugdymo (ugdymosi) šeimoje ir nuotolinio mokymo būdai ir mokyklai suteikta galimybė vykdyti šias veiklas, patikslinti EVRK veiklos rūšių kodai, atsisakant veiklų, kurių mokykla nevykdo, patikslintos vartojamos sąvokos. |
| ***4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.*** |
| Neigiamų pasekmių neturėtų būti. |
| ***5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.*** |
| Gimnazijos veikla organizuojama vadovaujantis Jurbarko rajono savivaldybės tarybos 2019 m. gegužės 30 d. sprendimu Nr. T2-182 „Dėl Jurbarko r. Juodaičių pagrindinės mokyklos reorganizavimo, prijungiant ją prie Jurbarko r. Veliuonos Antano ir Jono Juškų gimnazijos, reorganizavimo sąlygų aprašo ir Jurbarko r. Veliuonos Antano ir Jono Juškų gimnazijos nuostatų patvirtinimo“ 4 punktu patvirtintais Jurbarko r. Veliuonos Antano ir Jono Juškų gimnazijos nuostatais. Minėto teisės akto dalis, t. y. punktas, kuriuo patvirtinti nuostatai, bus pripažintas netekusiu galios. |
| ***6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.***  Patvirtinus naujus nuostatus papildomų lėšų gimnazijos veiklai organizuoti nereikės. Įstaigos nuostatuose bus įteisinta galimybė ir teisė vykdyti nuotolinį mokymą bei ugdymą(si) šeimoje. |
| ***7. Ar reikalingas projekto antikorupcinis vertinimas***  Vertinimas nereikalingas |
| ***8. Projekto iniciatorius, autorius ar autorių grupė.*** |
| Sprendimo projektą parengė Švietimo, kultūros ir sporto skyriaus vedėja Jolita Jablonskienė. |
| ***9. Kiti, autorių nuomone, reikalingi pagrindimai ir paaiškinimai.***  Nėra |
| ***10. Sprendimas įteikiamas (kam ir kiek egz.)*** |
| |  | | --- | | Jurbarko r. Veliuonos Antano ir Jono Juškų gimnazijai – vienas sprendimo egzempliorius, Teisės ir civilinės metrikacijos bei Švietimo, kultūros ir sporto skyriams – per DVS. | |

Parengė

Jolita Jablonskienė

{$DATA}